Jaanuaris 1933 viidi esimesena ellu komitee soovitus luua avalike tööde korraldamiseks erifond. Fondi summad olid ette nähtud uute töövõimaluste loomiseks ja puudust kannatajate abistamiseks. Erifondi summad  saadi kaubandus- ning tööstusettevõtetele ja isikutele kehtestatud erimaksust, lõbustusmaksust, riigieelarvest määratud summadest ning annetustest ja kingitustest. Erifondi käsutamiseks moodustati teedeministeeriumi juurde komitee, kuhu kuulusid teede-, majandus-, haridus-, sotsiaal- ja kaitseministeeriumi ning riigikontrolli esindaja.